Eigentlich gits nüd interessants z'verzella. Z'wuchaend isch nüd speziells gloffa. Han es paar Sacha fürd Uni macha müassa und bin nomal go Tapas essa. Dia Wucha hani mini Freiziit neba a chli Sport dr Planig vom negsta Wuchaend g'opfert. Morn kunnt mi nemlich dr Marco go bsuacha - jipee!- und da hani mi  natürlich a biz informiara müassa wo mer hera ga chönt. Für das bini mal id Bibliothek und han öpa 7 Reisefüahrer fürd Region usglehnt. Jetzt weissi glaub umgefähr was mer so macha könnti   Jaja und sust halt so organisatorischs Züg wia Ticket für da Bus go hola, Auto miata,… Ah doch: öpis spannends hani no gmacht- han versuacht Boquerones (dia Fischli woni scho mal drüber gschriba han) selber  z'macha. Das isch no en amüsanti Sach gsi. I han kei Ahnig kha und mini Mitbewohnerin sowieso nid…. Aber jetzt hani mal di meista (:P) Grät dussa und hoffa das kunnt guat (mini Nachbüürin het gmeint dia restlicha kömend denn mitm Essig usa - ja i hoffa etz eifach si het recht. Wär scho no schad um dia Arbet!). Da hüt Donnstig isch, bin am morga vor dr Uni wider uf da Markt und min Küahlschrank isch jetzt gstopfet-volla   I mach das etz eba immer so, 1x pro Wucha uf da Markt und döt Gmüas/Frücht kaufa. Es isch a biz billiger, besser und vor allem gfallt mier halt eifach z'Ambiente. Di alta Fraualis mit ihrna Wägali, dr alt Ma wo luagt dassma sini Schnägga nid dervokrüchend   , Marokkaner mit gfälschta Sunnabrilla und Handtäscha, Fleischständ und natürlich ganz viel Buura wo ihres Gmüas  verkaufend. Zudem ischs rächt luut, will natürlich jeda Verkäufer au khört werda will und es vergaht glaub kei Minuta wod nid zWort "Euro" 20 mal khörsch…